**Barnets beste – også for asylbarna**

**Fellesorganisasjonen (FO) krev at dagens lovverk endrast slik at det er i tråd med barnekonvensjonen. Det må kome tydeleg fram at det er omsynet til barnets beste som skal vere det førande prinsipp, også for asylbarna.**

Norge har ratifisert Barnekonvensjonen og har dermed plikt til å følgje den. Den blei tatt inn i norsk lov gjennom menneskerettslova i 2003. Oppstår det konflikt mellom konvensjonen og anna norsk lovgjeving, har barnekonvensjonen forrang. Prinsippet om barnets beste blei og markert tydeleg gjennom Stortinget sitt vedtak om å inkorporere prinsippet i humanitærparagrafen i utlendingslova gjennom å forme den som ein ”skal regel”, og eit grunnleggjande prinsipp. Det vil seie at vurderingane skal gjerast ut frå barnets individuelle liv og krav.

Dei siste åra har vi gjentatt gangar vore vitne til at asylbarn – med og utan foreldre – ikkje har dei same rettar som andre barn i Norge. Norge har dei siste åra tapt saker i den europeiske menneskerettsdomstolen i Strasbourg fordi omsynet til barnet ikkje har vore tilstrekkeleg vektlagt. Menneskerettsdomstolen sin melding er at barnets beste må vege tyngre enn innvandringsregulerande omsyn. Den same meldinga har Norge mottatt frå FN`s barnekomite og norske fagmiljø fremmar same syn.

* Likevel blir barn som har levd heile livet sitt i Norge sendt ut av landet.
* Likevel gjev vi ungdom midlertidig opphald og lar dei leve i Norge på nåde til dei blir 18 år gamle.
* Likevel gjeld ikkje barnevernlova for alle barn i Norge.

I Norge er det UDI som har omsorgsansvaret for einslege, mindreårige asylsøkjarar mellom 15 og 18 år, medan barnevernet har ansvar for dei under 15 år. FO meiner at alle einslege, mindreårige asylsøkjarar skal vere barnevernet sitt ansvar, og alt arbeid med barna skal heimlast i barnevernlova. Utryggleiken kring eigen livssituasjon over lengre tid, har ein svært negativ innverknad på borna si psykiske og fysiske helse.

Barnekonvensjonen skal verne dei aller minste og svakaste blant oss, nemleg barna. Det må vere eit ufråvikeleg prinsipp som kjem tydeleg til uttrykk i jussen. FO krev at dagens lovverk endrast slik at det er i tråd med barnekonvensjonen. Det må kome tydeleg fram at det er omsynet til barnas beste som skal vere det førande prinsipp, også for asylbarna.

FO Sogn og Fjordane

Årsmøte